
Për mbështetjen e shërbimit të kontrollit të plehrave kimike nga organet e ruajtjes së rendit

Në mbështetje të nenit 100 të Kushtetutës, dhe të nenit 20, të ligjit nr.8531, datë 23.9.1999, "Për Shërbimin e Kontrollit të Plehrave Kimike", me propozimin e ministrit të Bujqësisë dhe Ushqimit, Këshilli i Ministrave

Vendosi:

1. Organet e ruajtjes së rendit ndihmojnë, me kërkesën e Shërbimit të Kontrollit të Plehrave Kimike, në rastet e parashikuara më poshtë:
a) Kur inspektori, gjatë ushtrimit të kontrollit të plehrave kimike, vëren shkelje të dispozitave të ligjit "Për Shërbimin e Kontrollit të Plehrave Kimike", dhe kundërvajtësi kundërshton urdhrin e tij.
b) Kur tregtohet pleh kimik i bllokuar ose i ndaluar për të qarkulluar në treg.
c) Kur pjesa e plehut (partia) nuk përpunohet ose asgjësohet në afatet kohore, të përcaktuara në urdhrin e Shërbimit të Kontrollit të Plehrave Kimike.
2. Ngarkohen Ministria e Rendit Publik dhe Ministria e Bujqësisë dhe Ushqimit për zbatimin e këtij vendimi.
Ky vendim hyn në fuqi pas botimit në Fletoren Zyrtare.

